जासं, इलाहाबाद : माघ मेला में गंगा में बनने वाले पीपा पुल बनाने में संसाधन की बर्बादी करने का आरोप लग रहा है। प्रयाग धर्म संघ ने मुख्यमंत्री कार्यालय में इसकी शिकायत करके जांच कराने की मांग की है। संघ का तर्क है कि सूखे स्थान पर पीपा लगाकर संसाधन व कई बीघा जमीन की बर्बादी की गई है। अगर वही जमीन बचती तो कई शिविर लग सकते थे। इसके मद्देनजर गुरुवार को प्रयाग धर्म संघ कार्यालय पर सुभाष पांडेय की अध्यक्षता में बैठक हुई। मुख्यवक्ता राजेंद्र पालीवाल ने कहा कि माघ मेला क्षेत्र में गंगा में पुरानी जीटी रोड का पांटून पुल गंगा की धारा के अतिरिक्त जमीन में आधा दर्जन पीपे फालतू में लगाए गए हैं। त्रिवेणी रोड व काली मार्ग में निर्मित पीपा पुल में भी ऐसी गड़बड़ी की गई है। इसके चलते धन की बर्बादी हुई है, उन्होंने इसकी जांच कराकर दोषियों के खिलाफ कार्रवाई की मांग की। बैठक में रामबाबू शर्मा, संतोष भारद्वाज, राजेश तिवारी, गोपाल मिश्र, अनुज तिवारी, सुरेंद्र पांडेय, आशुतोष पालीवाल, निर्मल शर्मा मौजूद रहे।